Kuopion kaupunginhallitus hyväksyi hankesuunnitelman maanantaina. Stadionin katsomoon tulee suunnitelman mukaan 8 000 paikkaa. Nykyisen stadionin pääkatsomossa on 2 700 istuinta ja päätykatsomossa vajaat 500 istuinta. Lisäksi pääkatsomoa vastapäätä on vanha puurakenteinen katsomo.



Stadion olisi suunnitelman mukaisena valmistuessaan Euroopan jalkapalloliitto UEFAn luokituksessa kategoriassa 4. Sen edellä olisi Suomessa ainoastaan Olympiastadion. Tämän kokoluokan stadion toisi Kuopioon todennäköisesti myös maaotteluita.

Stadionin rakentaminen maksaa arviolta reilut 17 miljoonaa euroa. Kaupunki toivoo saavansa hankkeeseen tukea yhteensä reilut kolme miljoonaa euroa opetus- ja kulttuuriministeriöltä ja UEFAlta. Rakentaminen voisi alkaa nopeimmillaan syksyllä 2020 ja valmista olisi keväällä 2022.